stanford-oval/wikipedia huggingface dataset:
Marco Zorec
Ura > Seuraura

Zorec on Villacher SV:n kasvatti. Hän debytoi seuran miesten joukkueessa jo 16-vuotiaana kaudella 2006–2007, jolloin Zorec pelasi Erste Bank Eishockey Ligassa yhden runkosarjaottelun. Hän pelasi suurimman osan kaudestaan Villachin A-nuorissa voittaen kauden päätteeksi mestaruuden. Kaudella 2007–2008 Zorec ei pelannut otteluakaan EBEL:ssä, vaan koko kausi eteni A-nuorissa. Hän oli Itävallan A-junioriliigan kevään 2008 pudotuspelien tehokkain puolustaja joukkuetoverinsa Andreas Wiedergutin kanssa tehoilla 4+5=9. Kaudella 2008–2009 Zorec oli Villachin A-nuorten paras syöttäjä, tehokkain puolustaja ja toiseksi paras pistemies tehoilla 3+17=20. Hän pelasi myös varsinaisen tulokaskautensa EBEL:ssä tehden 30 runkosarja- ja yhdessä playoff-ottelussa yhden syöttöpisteen. Myös kaudella 2009–2010 Zorec oli Villachin A-nuorten paras syöttäjä ja tehokkain puolustaja tehoilla 3+15=18. Kauden 2010–2011 päätteeksi hän voitti Itävallan A-nuorten mestaruuden.
Kaudeksi 2011–2012 Zorec siirtyi Itävallan toiseksi korkeimmalle sarjatasolle Nationalligan VEU Feldkirchiin. Kolme seuraavaa kautta hän pelasi EHC Lustenaun riveissä, kaksi jälkimmäistä kautta ÖNL:n tilalle perustettua Inter-National-League'a. Kaudella 2014–2015 Zorec toimi joukkueen varakapteenina ja voitti INL:n mestaruuden.
Heinäkuussa 2015 Zorec siirtyi elokuun loppuun asti ulottuneella try-out -sopimuksella Suomeen Mestiksen nousijajoukkue Rovaniemen Kiekkoon. Hän sai syyskuussa loppukauden 2015–2016 kattavan jatkosopimuksen. Zorec jakoi joukkueen sisäisen tehotilaston voiton Jussi Pelto-Arvon kanssa lukemalla +4. Kesken kauden 2016–2017, tammikuussa 2017 hän palasi EHC Lustenaun joukkueeseen pelaamaan kansainvälistä Alps Hockey Leaguea. Taustalla oli Zorecin saama siviilityöpaikka kotimaassaan.
Ura > Maajoukkueura

Zorec pelasi alle 20-vuotiaiden MM-kilpailuissa vuonna 2010, jolloin hän voitti koko turnauksen jäähypörssin 43 minuutillaan. Itävalta putosi turnauksen päätteeksi I-divisioonaan. Zorec pelasi myös alle 18-vuotiaiden I-divisioonan MM-kilpailuissa vuonna 2008, jolloin hän voitti B-lohkon pronssia.
David Baltimore

| David Baltimore |
| --- | --- |

Henkilötiedot
Syntynyt: 7. maaliskuuta 1938 (ikä 86)
Koulutus ja ura
Tutkimusalue:  Biokemia, molekyylibiologia ja virologia
Palkinnot:   Nobelin lääketieteen palkinto (1975)
Aiheesta muualla
www.bbe.caltech.edu/content/david-baltimore
David Baltimore (s. 7. maaliskuuta 1938) on yhdysvaltalainen biologi ja yksi vuoden 1975 Nobelin lääketieteen palkinnon saajista. Hän opiskeli sekä biologiaa että kemiaa, suoritti jatko-opintoja MIT:ssä ja väitteli Rockefeller-yliopistossa New Yorkissa. Baltimore työskenteli Salk-instituutissa ennen paluutaan MIT:hen, missä hänestä tuli professori vuonna 1972.
Hän sai Nobelin palkinnon työskennellessään MIT:ssä, jossa tutki, kuinka käänteiskopioijaentsyymi muuntaa RNA:n DNA:ksi. Prosessi on tärkeä retrovirusten kuten HIV:n lisääntymisen ymmärtämisessä.
Hän on ollut Academia Europæan ulkomaalaisjäsen vuodesta 1999.
Kutšurhanin varastoallas

| Kutšurhanin varastoallas Kutšurhanin limaani> ukr. Кучурганське водосховище |
| --- | --- |
 Näkymä Kutšurhanin tekojärvelle Lymanskesta, lokakuussa v. 2013
  Kutšurhan 
Sijainti:  Pridnestrovjen ja Odessan alueen rajalla
Valtio:   Moldova ja  Ukraina
Vesialue:  2 730 ha GeoNames-tietokannassa 824142
Suurin syvyys:  4,2, 5 tai 8 m
Keskisyvyys:  3,5 m
Kutšurhanin varastoallas tai Kutšurhanin tekojärvi (ukr. Кучурганське водосховище), tunnettu myös kuin Kutšurhanin limaani on tulva- ja makean veden säilytysallas Kutšurhanjoen suistossa, Dnestrin alajuoksulla, kaakkois-Moldovan ja Ukrainan rajojen välimaastossa.
Vuonna 1961 lähelle varastoallasta rakennettiin rakentajien ja energiainsinöörien kaupunki Dnestrovsc. Vuoden 1964 lopusta lähtien Kutšurhanin tekojärvi on Kutšurhanin eli Moldovan osavaltion piirilämpövoimalan säännelty jäähdytysvesiallas.
Sijainti

Kutšurhanin varastoallas on kuin Kutšurhanjoen laajennettu jokisuu ja sijaitsee lähes sadan kilometrin etäisyydellä Mustastamerestä  Dnestrin vasemmanpuoleisen autonomisen alueyksikön Pridnestrovjen ja Odessan alueen läntisen, Odessan piiriin rajatuntumassa. Sen perustaminen alkoi 1950-luvun lopulla muokkaamalla Kutšurhanjoen suistoa tulevan Kutšurhanin tai Moldovan piirilämpövoimalaitoksen säänneltäväksi jäähdytyslammeksi. Voimalaitoksen ensimmäinen vaihe otettiin käyttöön syyskuussa 1964 ja tekojärvi valmistui lopullisesti vuonna 1965. Allas saa täydennystä Kutšurhanjoesta, joka virtaa siihen pohjoisesta. Sulku sijaitsee järven eteläosassa ja tämä uloskäynti johtaa jokiveden Turuntšukhaaran kautta Dnestriin.
Kuvaus

Tekojärven pituus on joko 15 tai 17, enintään 20 kilometriä. Leveys vaihtelee 0,2–3 tai pohjoisen 1,5 ja eteläosan noin 3 kilometrin välillä. Altaan keskisyvyys on 3,5 metriä, suurin syvyys eteläosassa 4,2, jopa 5 ja voimalaitoksen alueella suistoa syvennettiin voimajohtojen asentamista varten noin 8 metriin. Suiston pinta-ala on 2 730 hehtaaria ja luonnollisesti se jakautuu kolmeen osaan, mistä alaosa on 1 400, keskiosa 850 ja ylempi osa 650 hehtaarin kokoisia. Veden määrä vuonna 1990 mitattuna oli 78 miljoonaa kuutiometriä.
Allas ulottuu pohjoisesta etelään ja on muodoltaan pitkänomainen suorakolmio. Lisäksi Kutšurhanjoelle täydennystä se saa vielä Turuntšukhaaran välittämistä Dnestrin tulvavesistä. Sulun avulla säädellään suiston veden korkeutta. Suiston länsipuoliset rannat ovat matalat ja soiset, itäpuoliset korkeat. Suiston avovesialueen pohjasedimenttejä edustavat harmaat lietteet, mihin on sekoittunut kasvijätteitä ja joillakin alueilla hiekkaa ja kuorikiviä. Rannikkovyöhykkeellä, jossa ei ole kasvillisuutta, pohjaliete on huuhtoutunut tiheäksi tulvavesien savisaastekerrokseksi, jossa on ohut ja joskus hiekkainen pinnoite. Lietehiekan peitossa on 15 % pohjapinta-alasta ja 80-prosenttisesti peitetty savilietteellä, minkä paksuus 0,5–1,0 metriä. Eli altaan pohja on mutainen. Vaan sen Moldovan puolinen ranta on hiekkarantaa lähes koko pituudeltaan, erityisesti lämpövoimalaitoksesta kohti Dnestriä. Veden läpinäkyvyys on jopa 170–210 senttimetriä ja veden lämpötila kesällä jopa +22 tai +24 astetta. Järvi jäätyy talvella, mutta jääpeite ei ole jatkuva. Keskimääräinen jäätymisaika on 70–80 päivää ja jään paksuus on 10–25 senttimetriä.
Aiheesta muualla

Kuvia tai muita tiedostoja aiheesta Kutšurhanin varastoallas Wikimedia Commonsissa
Näkymä limaanille ja Dnestrovscissa sijaitsevalle lämpövoimalaitokselle, v. 2016. Vuonna 1980 otettiin käyttöön voimalaitoksen viides vaihe, jonka 330 metrin korkuista savupiippua pidetään Euroopan korkeimpana.
Sisällissota (sarjakuva)

Sisällissota on Marvel Comicsin 7-osainen minisarja, joka nähtiin Suomessa ensimmäisen kerran Hämähäkkimiehen numerossa 5/2007.
Taistelijat > Kostajat

Rautamies
Herra Fantastinen
Henry Pym (Kimalainen)
Vartiomies
Ampiainen
Radioaktiivinen Mies
Mach-IV
Yöhaukka (oli alun perin Salaisten Kostajien puolella)
Ihmemies
Thor-kyborgi
Möykky
Neiti Ihme
Tohtori Samson
Hulktar
Tigra
Stature (oli alun perin Salaisten Kostajien puolella)
Joystick
Piispa
Cable (oli alun perin Salaisten Kostajien puolella)
Ampiainen
Atlas
YPKVV
YPKVV:en luomat supersankarit (yli 10)
Taistelijat > Ukonnuolet

Superroistojen muodostamat Ukonnuolet taistelivat Rautamiehen johtamien Kostajien rinnalla
Urakoitsija
Napakymppi
Venom II
Lady Kuolemanisku
Kurpitsalyhty (kuoli ennen lopputaistelua Tuomarin ampuessa tätä päähän)
Narri (kuoli ennen lopputaistelua Tuomarin ampuessa tätä päähän)
Taistelijat > Salaiset Kostajat

Kapteeni Amerikka
Hämähäkkimies (oli alun perin Kostajien riveissä)
Patriootti
Vision III
Näkymätön nainen
Liekki
Daredevil
Solo
Herkules
Luke Cage
Viitta
Tikari
Tuomari (ei osallistunut mihinkään taisteluihin)
Storm
Haukka
Hulkkio
Hämähäkkinainen
Timanttiselkä
Musta Pantteri (oli alun perin neutraali)
Goljatti (kuoli ennen lopputaistelua Thor-kyborgin iskettyä häntä salamalla)
Wiccan
Namor
Atlantiksen kansa
Nick Fury (ei osallistunut mihinkään taisteluihin)
Ultratyttö
Tri.be

| Tri> be |
| --- | --- |

 Tri.be lokakuussa 2021  Vasemmalta oikealle: Soeun, Songsun, Kelly, Hyunbin, Jinha, Jia ja Mire
Tiedot
Toiminnassa:  2021– 
Tyylilaji:  K-pop, R&B
Kotipaikka:  Soul, Etelä-Korea
Jäsenet:  Songsun   Kelly   Jinha   Hyunbin   Jia   Soeun   Mire  
Levy-yhtiö:  TR Entertainment   Universal Music Group   Republic Records
Aiheesta muualla
Kotisivut
Infobox OKNimi-testi OK: 
Tri.be (kor. 트라이비) on eteläkorealainen seitsenjäseninen tyttöyhtye, jonka TR Entertainment ja Universal Music Group perustivat vuonna 2021. Yhtyeeseen kuuluvat jäsenet Songsun, Kelly, Jinha, Hyunbin, Jia, Soeun ja Mire.
Historia > Tri.be Da Loca, Conmigo ja Veni Vedi Vici (2021–)

Joulukuussa 2020 uutisoitiin, että tuottaja Shinsadong Tiger ja Universal Music Group suunnittelivat debytoivansa uuden tyttöyhtyeen vuonna 2021. Tammikuun alussa julkistettiin yhtyeen nimi. Helmikuun alussa julkaistiin teaser-videot tulevasta debyytistä. Tri.be julkaisi tositelevisiosarjan Let’s Try! Be YouTuben kautta samoihin aikoihin.
Tri.be debytoi 17. helmikuuta 2021 singlealbumilla Tri.be Da Loca, joka sisälsi kappaleet ”Doom Doom Ta” ja ”Loca”. Kappaleet tuotti Shinsadong Tiger yhdessä Exidin LE:n kanssa.
Debyyttinsä myötä Tri.be allekirjoitti sopimuksen Universal Musicin tytäryhtiön Republic Recordsin kanssa Korean ulkopuolella olevia promootioita varten.
Toukokuussa yhtye julkaisi toisen singlealbuminsa Conmigo, joka sisälsi kappaleet ”Rub-A-Dum” ja ”Loro”. Lokakuussa julkaistiin yhtyeen ensimmäinen EP Veni Vidi Vici yhdessä sen nimikkosinglen ”Would You Run” kanssa.
Tri.be julkaisi vuoden 2021 lopussa spesiaalisinglen ”Santa For You”. Yhtye lauloi myös tunnusmusiikin ”The Bha Bha Song” Cartoon Networkin ohjelmaan We Baby Bears.
Jäsenet

Yhtyeen jäsenet:
Songsun (송선)
Kelly (켈리)
Jinha (진하)
Hyunbin (현빈)
Jia (지아)
Soeun (소은)
Mire (미레)
Diskografia > EP:t

Veni Vidi Vici (2021)
Diskografia > Singlealbumit

Tri.be Da Loca (2021)
Conmigo (2021)
Diskografia > Singlet

”Doom Doom Ta” (2021)
”Rub-A-Dum” (2021)
”Would You Run” (2021)
”Santa For You” (2021)
”The Bha Bha Song” (2021)
Lipoiinihappo

| Lipoiinihappo |
| --- | --- |


Tunnisteet
IUPAC-nimi:  5-[(3R)-ditiolan-3-yyli]pentaanihappo
CAS-numero:  1200-22-2
PubChem CID:  864
SMILES:  C1CSSC1CCCCC(=O)O
Ominaisuudet
Molekyylikaava:  C8H14S2O2
Moolimassa:  206,332 g/mol
Sulamispiste:  46–48 °C
Kiehumispiste:  162 °C
Liukoisuus veteen:  0,87 g/l (22 °C)
Lipoiinihappo eli tioktiinihappo (C8H14S2O2) on rengasrakenteisen disulfidirakenteen sisältävä karboksyylihappoihin kuuluva orgaaninen yhdiste. Yhdistettä esiintyy luonnossa kaikissa eliöryhmissä ja se on tärkeä antioksidantti ja koentsyymi biokemiallisesti merkittävissä hapetus-pelkistysreaktioissa. Yhdistettä käytetään lisäravinteena, eräiden maksasairauksien hoidossa ja kosmetiikassa.
Ominaisuudet

Huoneenlämpötilassa lipoiinihappo on vaaleankeltaista kiteistä ainetta. Yhdiste on käytännöllisesti katsoen veteen liukenematonta, mutta liukenee orgaanisiin liuottimiin kuten metanoliin, etanoliin, dietyylieetteriin, kloroformiin ja hiilivetyihin. Lipoiinihappo on heikko happo ja sen pKa-arvo on 5,4. Lipoiinihappo pelkistyy suhteellisen helposti dihydrolipoiinihapoksi, jolloin sen disulfidirakenne aukeaa. Yhdisteen hapetuskyky perustuu siihen, että lähes tasomaisessa viisiatomisessa renkaassa kahden vierekkäisen rikkiatomien elektroniparien välillä on voimakas hylkivä vuorovaikutus. Lipoiinihappo on optisesti aktiivinen yhdiste ja luonnossa esiintyvä enantiomeeri on (R)-(+)-lipoiinihappo, jonka ominaiskiertokyky bentseeniliuoksessa on + 104. S-isomeeri kääntää tasopolarisoidun valon värähtelysuuntaa vastakkaiseen suuntaan ja on biologisesti inaktiivinen.
Lipoiinihappoa esiintyy useissa eliöryhmissä muun muassa alkueläimissä, bakteereissa, kasveissa, sienissä ja eläimissä. Yhdiste ei esiinny solussa vapaana vaan pääasiassa liittyneenä proteiinien lysiiniaminohappojen sivuketjuihin muodostaen niin kutsutun lipoamidin. Yhdiste toimii bakteerien ja alkueläinten kasvua kiihdyttävänä aineena. Eläimissä yhdistettä muodostuu rasvahapoista biosynteesin avulla ja terve ihminen tuottaa tarvitsemansa määrän lipoiinihappoa itse. Eläimissä lipoiinihappoa esiintyy eniten maksassa. Tärkeimpiä lipoiinihapon tehtäviä on toimia koentsyyminä 2-oksokarboksyylihappojen dekarboksylointireaktiota katalysoiville entsyymeille esimerkiksi pyruvaattidehydrogenaasi- ja ketoglutaraattidehydrogenaasientsyymikomplekseille. Lisäksi yhdiste on antioksidantti, joka reagoi muun muassa happi-, hydroksyyli- ja peroksyyliradikaalien kanssa sekä voimistaa eräiden vitamiinien kuten C- ja E-vitamiinien tehoa.
Valmistus ja käyttö

Lipoiinihapon teollinen valmistus on kolmivaiheinen. Ensimmäisessä vaiheessa adipiinihapon monoesteri, joko monometyyli- tai monoetyyliadipaatti reagoi tionyylikloridin kanssa muodostaen happokloridijohdannaisen. Toisessa vaiheessa tämä happokloridijohdannainen reagoi eteenin kanssa alumiinikloridin toimiessa katalyyttinä metyyli- tai etyyli-8-kloori-6-keto-oktanoaattia, joka pelkistetään tionyylikloridin avulla pyridiiniliuoksessa metyyli- tai etyyli-8-kloori-6-hydroksioktanoaatiksi. Tämän yhdiste reagoi natriumsulfidin kanssa ja muodostunut tuote hydrolysoidaan emäksisissä olosuhteissa lipoiinihapoksi. Toinen tapa valmistaa yhdistettä on 6,8-dikloorioktaanihapon reaktio natriumsulfidin kanssa. Näin muodostuu lipoiinihapon raseeminen seos. Puhdasta R-lipoiinihappoa voidaan valmistaa (3S)-3-hydroksioktaanihapon estereistä.
Urheilijat käyttävät lipoiinihappoa lisäravinteena, koska se kasvattaa lihasmassaa. Lääketieteessä yhdistettä voidaan käyttää maksakirroosin, hepaattisen kooman, kroonisen maksatulehduksen ja eräiden munuaissairauksien hoitoon ja lisäksi sillä on ehdotettu olevan ehkäiseviä vaikutuksia muun muassa sydänkohtauksia ja Alzheimerin tautia vastaan. Lisäksi lipoiinihappo toimii vastamyrkkynä kärpässienten (Amanita) aiheuttamien myrkytysten vastamyrkkynä. Kosmetiikassa lipoiinihappoa käytetään ryppyvoiteissa.
Aiheesta muualla

PubChem: dl-Thioctic acid (englanniksi)
DrugBank: Lipoic Acid (englanniksi)
Human Metabolome Database: (R)-lipoic acid (englanniksi)
Human Metabolome Database: (S)-lipoic acid (englanniksi)
Kyoto Encyclopedia of Genes and Genomes (KEGG): (R)-Lipoic acid (englanniksi)
Lipoiinihappo/dihydrolipoiinihappo-redoxpari
Travis Roche

| Travis Roche |
| --- | --- |

Henkilötiedot
Syntynyt: 17. kesäkuuta 1978 (ikä 46) Grande Cache, AB, Kanada
Kansalaisuus:   Kanada
Jääkiekkoilija
Pelipaikka:  puolustaja
Maila:  oikea
Pituus:  185 cm
Paino:  88 kg
Pelinumero:  77
Pelaajaura
Pääsarjaura:  2001–2016
Seurat:  Minnesota Wild (NHL) Houston Aeros (AHL) Chicago Wolves (AHL) San Antonio Rampage (AHL) Phoenix Coyotes (NHL) SC Bern (NLA) MODO Hockey (SHL) EHC Linz (EBEL)
Travis Roche (s. 17. kesäkuuta 1978 Grande Cache, Alberta, Kanada) on kanadalainen entinen jääkiekkopuolustaja. Hän oli pelityyliltään hyökkäävä puolustaja ja laukoi oikealta. Roche pelasi urallaan pääosin AHL-liigassa sekä Sveitsin National League A:ssa. Hän pelasi urallaan myös NHL-liigassa yhteensä 60 runkosarjaottelua tehopistein 6+14=20 ja keräten 24 jäähyminuuttia.
Ura > Seuraura > Junioriura ja yliopistovuodet

Albertan Grande Cachessa syntynyt, mutta Whitecourtissa kasvanut Roche pelasi vuodet 1996–1998 BCHL-junioriliigan Trail Smoke Eatersissa. Ensimmäisen kautensa 1996–1997 päätteeksi hänet valittiin kevään 1997 pudotuspelien parhaaksi pelaajaksi, vuoden tulokkaaksi ja toiseen tähdistökentälliseen. Kauden 1997–1998 päätteeksi Roche valittiin BCHL:n parhaaksi puolustajaksi ja ensimmäiseen tähdistökentälliseen. Vuosina 1998–2001 hän kävi Pohjois-Dakotan yliopistoa. Roche ei pelannut ensimmäisellä kaudella lainkaan, mutta oli kahdella jälkimmäisellä kaudella joukkueensa tehokkain puolustaja. Kaudella 1999–2000 hän voitti sekä WCHA:n että koko NCAA:n mestaruuden. Roche valittiin kauden päätteeksi tulokkaiden tähdistökentälliseen.
Kaudella 2000–2001 Roche oli tehoilla 11+38=49 koko WCHA:n tehokkain puolustaja, jakoi syöttöpörssin toisen sijan St. Cloud Staten Brandon Sampairin kanssa sekä pistepörssin kymmenennen sijan Minnesotan Jordan Leopoldin kanssa. Hänet valittiin kauden päätteeksi sarjan ensimmäiseen tähdistökentälliseen.
Ura > Seuraura > Ensimmäiset ammattilaisvuodet

Viimeisen yliopistokautensa 2000–2001 päätteeksi, huhtikuussa 2001 NHL-varaamaton Roche teki kaksivuotisen sopimuksen Minnesota Wildin kanssa. Hän teki siellä NHL-debyyttinsä runkosarjan viimeisellä kierroksella 8. huhtikuuta 2001 Colorado Avalanchea vastaan. Kauden 2001–2002 Roche pelasi pääosin AHL-joukkue Houston Aerosissa, jossa tulokaskausi toi 60 runkosarjaottelussa tehot 13+21=34 sekä 12 playoff-ottelussa tehot 2+3=5. Hän oli runkosarjassa joukkueen eniten maaleja tehnyt puolustaja. Roche palkittiin kauden päätteeksi AHL:n parhaiten omaa joukkuetta auttaneena pelaajana Yanick Dupre Memorial Awardilla. Hän pelasi kauden aikana NHL:ssä neljä runkosarjaottelua.
Kaudella 2002–2003 Roche ei pelannut otteluakaan NHL:ssä. Hän jakoi tehoilla 14+34=48 AHL:n puolustajien pistepörssin viidennen sijan Norfolk Admiralsin Marty Wilfordin kanssa. Roche voitti kauden päätteeksi Calder Cupin. Kaudella 2003-2004 hän oli Aerosin tehokkain puolustaja tehoilla 8+30=38, joilla Roche jakoi myös joukkueen sisäisen pistepörssin kolmannen sijan Stéphane Veilleux'n ja Mark Cullenin kanssa. Hän pelasi Wildin NHL-joukkueessa viisi runkosarjaottelua tehden yhden syöttöpisteen.
Heinäkuussa 2004 Roche teki vapaana agenttina sopimuksen Atlanta Thrashersin kanssa. Kausi 2004–2005 eteni kuitenkin kokonaan farmijoukkue Chicago Wolvesissa NHL:n työsulun vuoksi. Roche teki ammattilaisuransa yhden kauden piste-ennätyksen tehoilla 12+38=50, joilla hän sijoittui AHL:n puolustajien pistepörssissä kolmanneksi. Roche eteni Wolvesin kanssa aina Calder Cup -finaaleihin saakka, mutta mestaruuden vei kuitenkin Philadelphia Phantoms otteluvoitoin 4-0. Hänet valittiin kauden päätteeksi AHL:n ensimmäiseen tähdistökentälliseen. Myös seuraavan kauden 2005–2006 Roche pelasi kokonaan farmissa ja oli Wolvesin tehokkain puolustaja tehoilla 8+31=39.
Ura > Seuraura > NHL-kausi Coyotesissa ja paluu AHL:ään

Roche teki heinäkuussa 2006 vapaana agenttina kaksivuotisen sopimuksen Phoenix Coyotesin kanssa. Hän aloitti kauden 2006–2007 farmijoukkue San Antonio Rampagessa, kunnes Roche kutsuttiin 17 pelaamansa ottelun jälkeen Coyotesin NHL-miehistöön, jossa hän pelasi loppukauden. Rochen ensimmäinen ja toistaiseksi ainoa pääosin NHL:ssä vietetty kausi toi 50 runkosarjaottelussa tehot 6+13=19. Hänen NHL-uransa avausmaali syntyi 16. joulukuuta 2006 Calgary Flamesin Miikka Kiprusoffin taakse. Kauden 2007–2008 Roche pelasi taas kokonaan farmissa Rampagen paidassa ja oli joukkueen tehokkain puolustaja tehoilla 6+35=41.
Ura > Seuraura > Siirtyminen Eurooppaan

Kaudeksi 2008–2009 Roche siirtyi Sveitsin National League A:n SC Berniin, jonka tehokkain puolustaja ja kolmanneksi paras pistemies hän oli tehoilla 16+32=48. Roche sijoittui koko liigan puolustajien pistepörssissä toiseksi edellään vain HC Luganon Petteri Nummelin. Hän edusti Berniä kauden aikana myös Mestarien liigassa. Kaudella 2009–2010 Roche oli NLA:ssa joukkueen tehokkain puolustaja tehoilla 8+22=30, joilla hän sijoittui liigan puolustajien pistepörssissä seitsemänneksi. Roche voitti kauden päätteeksi Sveitsin-mestaruuden. Kaudella 2010–2011 hän nousi Bernin varakapteeniksi ja oli joukkueen toiseksi paras pistemies Christian Dubén jälkeen tehoilla 9+32=41, joilla Roche voitti koko NLA:n puolustajien syöttöpörssin ja jakoi puolustajien pistepörssin voiton Kloten Flyersin Micki DuPontin kanssa. Kaudella 2011–2012 hän pelasi loukkaantumisten takia vain 25 runkosarja- ja kolme playoff-ottelua.
Roche oli kaudella 2012–2013 tehoilla 5+17=22 Bernin tehokkain puolustaja NHL:n työsulkuvahvistus Mark Streitin jälkeen. Hän jakoi NLA:n puolustajien pistepörssin kymmenennen sijan HC Ambrì-Piottan Zdeněk Kutlákin kanssa. Roche oli liigan tehokkain puolustaja kevään 2013 pudotuspeleissä tehoilla 3+12=15 ja hän voitti kauden päätteeksi Sveitsin-mestaruuden. Roche teki Bernin mestaruuden ratkaisseen maalin kuudennessa finaaliottelussa 16. huhtikuuta 2013 Fribourg-Gottéronia vastaan, jonka Bern voitti 5-1. Kaudella 2013–2014 hän nousi taas joukkueen varakapteeniksi ja jakoi tehoilla 5+16=21 NLA:n puolustajien pistepörssin kahdeksannen sijan kolmen muun pelaajan kanssa.
Kaudeksi 2014–2015 Roche siirtyi vuoden mittaisella sopimuksella Ruotsiin SHL-joukkue MODO Hockeyn riveihin. Tammikuun 2016 lopulla hän teki loppukauden 2015–2016 kattavan sopimuksen Itävallan Erste Bank Eishockey Ligassa pelaavan EHC Linzin kanssa oltuaan alkukauden ilman sopimusta.
Ura > Maajoukkueura

Roche edusti Kanadaa Spengler Cupissa vuosina 2010, 2012 ja 2013, joista vuoden 2012 turnaus päättyi voittoon ja vuoden 2010 turnaus 4-3-tappioon finaalissa SKA Pietaria vastaan. Hänet valittiin vuoden 2011 turnauksen tähdistökentälliseen. Roche edusti Kanadaa myös Deutschland Cupissa vuonna 2002 voittaen kultaa.
Buthaina Shabaan

| Buthaina Shaaban |
| --- | --- |

Henkilötiedot
Syntynyt: 1953 Al-Massoudiah, Homsin maakunta, Syyria
Ammatti:  Syyrian presidentin neuvonantaja
Muut tiedot
Koulutus: Damaskoksen yliopisto Warwickin yliopisto
Aiheesta muualla
Kotisivu
Buthaina Shaaban (arab. بثينة شعبان‎, Buṯayna Šaʾbān; s. 1953) on entinen Syyria presidentti Bašar al-Assadin medianeuvonantaja ja hallinnon tiedottaja. Jälkimmäisenä hän on profiloitunut etenkin Syyrian sisällissodan alettua vuonna 2011. Shaaban on toisaalta tehnyt useita julkaisuija feminismistä Lähi-idässä ja hän on ollut ennen sotaa myös ehdokkaana Nobel-palkinnon saajaksi.
Elämäkerta

Buthaina Shaaban syntyi Syyrian Homsin maakunnassa al-Massoudiahin pikkukaupungissa. vuonna 1953. Opettajaperheeseen syntynyt Shaaban menestyi opinnoissaan. Vuonna 1971 hänet palkittiin Syyrian parhaana lukiolaisena. Palkinnon luovutti maan tuolloinne presidentti Hafiz al-Assad. Shaaban  pääsi opiskelemaan Damaskoksen yliopistoon, jossa hän opiskeli laitoksen ensimmäisenä naisena englantia. Hän jatkoi opintojaan Isossa-Britanniassa Warwickin yliopistossa. Opintojensa jälkeen hän toimi pari vuotta opettajana Algeriassa ja muutti lopulta takaisin Syyriaan toimien professorina Damaskoksen yliopistossa.
Shaaban oli liittynyt jo nuorena Syyrian hallitsevaan Baath-puolueeseen. Tämä ja hänen opintomenestyksensä kiinnitti maan johdon huomion. Presidentti Hafiz al-Assad palkkasi hänet tulkiksi tapaamisiinsa. Vuosina 1993–2003 hän oli presidentin virallinen tulkki palvellen Hafiz al-Assadin kuoltua tämän poikaa ja seuraajaa Bašar al-Assadia. Vuonna 1988 hänestä tuli myös ulkoministeri Farouq al-Sharaan neuvonantaja ja al-Sharaa nousi edelleen myöhemmin Syyrian varapresidentiksi. Shaabanista tuli vuonna 2008 Bašar al-Assadin politiikka- ja medianeuvonantaja ministerin asemassa. Shabaan kirjoitti myös useita julkaisuja feminismistä Lähi-idässä. Etenkin ennen Syyrian sisällissotaa häntä pidettiin varsin arvostettuna oppineena. Hän oli jopa ehdolla Nobel-palkinnon saajaksi ja hänestä kertova dokumenttielokuva Woman vuodelta 2008 voitti Beverly Hills Film Festival -elokuvajuhlan "Golden Palm" -palkinnon.
Shaabanin maine ulkomailla muuttui vuonna 2011 syttyneen Syyrian sisällissodan myötä, jolloin hän tuli tunnetuksi hallinnon tiedottajana. Sodan syttymisen jälkeen Shabaan on asetettu Yhdysvaltojen ja Euroopan unionin pakotelistoille.
Bašar al-Assadin hallinto Syyriassa romahti joulukuussa 2024. Libanonin viranomaisten mukaan Shabaan ylitti maan rajan laittomasti samassa kuussa ja lähti maasta Beirutin lentoasemalta.
Annala

Annala on Tampereen kaupunginosa, joka sijaitsee kaupungin Kaakkoisella suuralueella ja Kaukajärven suunnittelualueella. Se rajoittuu etelässä Ruskoon, idässä Kangasalaan ja lännessä Kaukajärveen sekä Hervantaan. Kaupunginosassa on kerrostalo-, rivitalo- ja omakotitaloasutusta. Annalassa oli 7 519 asukasta vuonna 2023.